Èxit de participació en els ‘Capvespres a La Casa Penya’
27 de juliol 2018

![Imagen 1](/media/tb5bg2yu/30ratespenades_cuerpo.jpg)![Imagen 2](/media/t0nj53cx/30raku1_cuerpo.jpg)

​

Els ‘Capvespres a La Casa Penya’ han sigut la gran novetat de la programació estival d’este centre d'educació i voluntariat ambiental, gestionat per Acció EcologistaAgró en la marjal d’Almardà-Almenara. Amb la col·laboració de l'Ajuntament de Sagunt, administració propietària del centre, Agró va programar activitats amb un mateix fil conductor, el capvespre.

Durant el 21 i 28 de juny i el 5, 12 i 19 de juliol, cada convocatòria tenia una proposta familiar o un taller infantil diferent. En total, unes 110 persones han participat en estes cinc activitats de marjal i natura a La Casa Penya. Dijous passat 21 de juny arrancaven els ‘Capvespres a La Casa Penya’ amb una visita guiada a la Finca de Penya, la reserva de fauna silvestre que custodia Acció Ecologista-Agró al costat del centre d'educació i voluntariat ambiental de la marjal d’Almardà-Almenara. El dijous següent, 28 de juny, la Casa Penya tornava a obrir les seues portes per a contemplar el capvespre i, amb la col·laboració de Llàgrimes de Ceba, celebrar un taller infantil de construcció d'instruments musicals amb canyes.

![](/media/s3zdrref/30tallerinstrumentscanyes_cuerpo.jpg)  
 

Les rates penades van ser les grans protagonistes del primer capvespre de juliol. Concretament el dijous 5, quan els companys de Càdec van visitar la Casa Penya per a realitzar un taller infantil i explicar a grans i menuts els servicis ambientals que oferixen les nostres aliades de la nit, les amenaces que patixen els quiròpters i les diferents espècies de rata penada que podem trobar a les nostres marjals.

El dijous 12 de juliol els ‘Capvespres a La Casa Penya’ van continuar amb una doble activitat d'art, fang i marjal. Els més menuts van realitzar amb La Niñacristal un taller de manualitats amb elements naturals (pedres, fang, canyes, fulles, fusta...). I els adults van descobrir el rakú amb Lorena López aprenent en què consistix esta tècnica oriental de ceràmica que combina foc, cendra i aigua per a rovellar l'esmalt i aconseguir espectaculars colors, i fins i tot van elaborar les seues pròpies peces de rakú. Finalment, els ‘Capvespres a La Casa Penya’ van concloure el passat dijous, 19 de juliol, amb una excursió en bici per la marjal d'Almardà-Almenara.

![](/media/ctrdja31/30raku2_cuerpo.jpg)  
  
 

*   [](http://www.facebook.com/sharer.php?u=https://aytosagunto.es/va/actualitat/exit-de-participacio-en-els-capvespres-a-la-casa-penya/ "Facebook")
*   [](http://twitter.com/share?url=https://aytosagunto.es/va/actualitat/exit-de-participacio-en-els-capvespres-a-la-casa-penya/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/exit-de-participacio-en-els-capvespres-a-la-casa-penya/ "Linked In")
*   [](mailto:?body=https://aytosagunto.es/va/actualitat/exit-de-participacio-en-els-capvespres-a-la-casa-penya/)